
Dihidropirimidin – dehidrogenáz enzim radioizotópos aktivitás mérésének fejlesztése kemoterápiában részesülő daganatos betegeknél prognosztikai célból

A malignus, azaz a rosszindulatú daganatok kialakulásához a normális sejtosztódás és a sejtpusztulás közötti bonyolult, szabályozott egyensúly felborulása vezet, amely túlzott osztódást eredményez [1]. Számos módszer elérhető daganatos betegségek kezelésére, mint a sebészeti beavatkozások, sugárkezelés, célzott immunterápiák vagy a gyógyszeres kezelések, azaz a kemoterápiák [1,2]. Az 5-fluoruracil (5-FU) az egyik legszélesebb körben alkalmazott kemoterápiás gyógyszer. Ezek a gyógyszerek citotoxikus és citosztatikus tulajdonsággal rendelkeznek, tehát sejthalált idéznek elő vagy gátolják a sejtek szaporodását. Emiatt nagyon fontos, hogy a szervezet le tudja bontani és ki tudja üríteni, felhalmozódásuk ugyanis káros a teljes szervezetre, hiszen az egészséges sejtekre is kifejtik hatásukat. A dihidripirimidin – dehidrogenáz (DPD) enzim a fluorpirimidin alapú gyógyszerek, mint az 5-FU első és sebességmeghatározó lebontó lépését katalizáló enzime. Ennek az enzimnek a csökkent vagy hiányzó aktivitását nevezzük DPD deficienciának, amely egy recesszíven öröklődő anyagcsere rendellenesség. A DPD diszfunkcióval rendelkező betegek, akik így nem képesek az 5-FU megfelelő mértékű lebontására, fokozottan érzékenyek a kezelés káros mellékhatásaira és súlyos toxicitást is elszenvedhetnek, ezért ajánlott a kezelés előtt az DPD deficiencia vizsgálata. Magyarországon egyedül az Országos Onkológia Intézet Biokémia Osztálya végez ilyen jellegű szűrést a DPD enzimaktivitás radioizotópos mérésével. Célunk a jelenleg alkalmazott módszer érzékenységének, megbízhatóságának és reprodukálhatóságának a fejlesztése a patológiás tartományban, azaz amikor csökkentett DPD aktivitásról beszélünk. Az alacsony, patológiás tartományban különösen fontos a megbízható mérés, mivel ekkor egyéb, nem fluoropirimidin alapú terápiák alkalmazására van szükség a mellékhatások elkerülése végett. Az enzimaktivitás meghatározása a betegtől származó limfocitákból történik, amihez egy 14C jelzett radiofarmakont adunk és az enzimreakciót majd fordított fázisú HPLC elválasztást követően egy szcintillációs detektor segítségével monitorozzuk az aktív izotóppal jelzett metabolitokat.
A munka során a vérből történő limfocita szeparálás, az enzimreakció és az alkalmazott kromatográfiás módszer legfontosabb paramétereit vizsgáljuk meg. 

